हाल ही में सरदार के लुक में सोशल मीडिया पर उनकी तस्वीर जारी होने के बाद उनका यह लुक इस फिल्म के लिए होने के बारे में कयास लगाए जाने लगे थे। आमिर के प्रवक्ता ने इन अटकलों पर विराम लगाते हुए कहा कि पगड़ी बांधे अभिनेता का सरदार लुक किसी अन्य परियोजना के लिए है। आमिर के प्रवक्ता ने कहा, “जिस सरदार लुक को लेकर चर्चाएं हो रही हैं वह किसी विशेष परियोजना के लिए है और यह लुक ‘ठग्स ऑफ हिंदुस्तान’ के लिए नहीं है।” अभिनेता मई में ‘ठग्स ऑफ हिंदुस्तान’ की शूटिंग शुरू करेंगे। इस फिल्म में अपनी भूमिका की तैयारी के लिए वह कड़ी मेहनत कर रहे हैं। फिल्म ‘दंगल’ में हट्टे-कट्टे नजर आने वाले आमिर इस फिल्म में दुबले-पतले नजर आएंगे। फिल्म ‘ठग्स ऑफ हिंदुस्तान’ 2018 में दिवाली के मौके पर रिलीज होने की उम्मीद है। हर किसी को स्क्रीन पर पहली बार आमिर खान और अमिताभ बच्चन को देखने का बेसब्री से इंतजार है।